Pavel í baráttu við Michael Craion og Helga Má Magnússon.vísir / vilhelm Pavel Ermonlinskij lék sinn fyrsta leik í búningi Vals í DHL-höllinni í kvöld . Hann sótti þó ekki gull í greipar sinna gömlu félaga því KR vann ellefu stiga sigur , 87 - 76. „ Þetta eru mikil vonbrigði . Við þurftum á sigri að halda en töpuðum , “ sagði Pavel í samtali við Vísi eftir leik . Hann sagði að ýmislegt hafi vantað upp á hjá Val í kvöld . „ KR-liðið er takmarkað í dag en þetta er það sem þeir geta , skotið fyrir utan og þeir fengu að gera það í dag . Í sókninni vantaði okkur nokkrar körfur , “ sagði Pavel sem hitti aðeins úr tveimur af ellefu skotum sínum í leiknum . Hann tók þó 18 fráköst og gaf tíu stoðsendingar . „ Ég verð aldrei stigakóngur í þessari deild en fjandinn hafi það , ég verð að koma boltanum oftar ofan í körfuna . “ Valur hefur tapað sex leikjum í röð og er í 10. sæti Domino‘s deildarinnar . „ Auðvitað er minna sjálfstraust en þegar við vinnum . Við erum að tapa og menn eru fljótir að detta niður þegar það gengur illa . Það er minna sjálfstraust í liðinu en þú færð það ekki nema með sigrum . Þetta er vítahringur . Þú þarft sjálfstraust til að vinna og þú færð sjálfstraust með því að vinna , “ sagði Pavel . En hvernig var að spila á gamla heimavellinum , á móti liðinu sem Pavel vann sjö Íslandsmeistaratitla með ? „ Það var fínt , gaman . Þetta var ekki jafn tilfinningamikið og fólk myndi halda . Ég nálgaðist leikinn bara út frá því að mig langaði í sigur , hvort sem það var á móti KR eða grænlenska landsliðinu . Ég pældi ekkert í því hvar ég var að spila , “ sagði Pavel að lokum . Valur tapaði enn einum leiknum en KR er komið aftur á beinu brautina .